CELEX: C2004/156/10
Language: da
Date: 2004-06-12 00:00:00
Title: Sag C-174/04: Sag anlagt den 13. april 2004 af Kommissionen for De Europæiske Fællesskaber mod Den Italienske Republik

12.6.2004   
            
            
               DA
            
            
               Den Europæiske Unions Tidende
            
            
               C 156/5
            
         Sag anlagt den 13. april 2004 af Kommissionen for De Europæiske Fællesskaber mod Den Italienske Republik
   (Sag C-174/04)
   (2004/C 156/10)
   Ved De Europæiske Fællesskabers Domstol er der den 13. april 2004 anlagt sag mod Den Italienske Republik af Kommissionen for De Europæiske Fællesskaber ved Enrico Traversa og Claudio Loggi, som befuldmægtigede.
   Kommissionen har nedlagt følgende påstande:
   
               —
            
            
               Det fastslås, at lovdekret nr. 192 af 25. maj 2001, ophøjet til lov nr. 301 af 20. juli 2001, om »Hasteforanstaltninger med henblik på sikring af liberaliserings- og privatiseringsprocessen inden for særlige dele af den offentlige sektor«, hvori der er fastsat bestemmelse om automatisk suspension af stemmerettigheder, der er knyttet til andele, der overstiger en grænse på 2 % af selskabskapitalen i selskaber, der driver virksomhed inden for elektricitets- og gassektoren, er i strid med artikel 56 EF.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Lovdekret nr. 192/2001 er i strid med artikel 56 EF, idet det foreskriver automatisk suspension af stemmerettigheder, der er knyttet til andele, der overstiger en grænse på 2 % af selskabskapitalen i selskaber, der driver virksomhed inden for elektricitets- og gassektoren. En sådan begrænsning indebærer forskelsbehandling og udgør en hindring for investeringer foretaget af en bestemt kategori af investorer og hindrer således kapitalens frie bevægelighed inden for Det Europæiske Fællesskab. Nærmere bestemt har denne restriktion til virkning, at enhver offentlig virksomhed, der er potentielt er interesseret i at erhverve andele i det pågældende selskab, vil afholde sig fra det, idet en sådan virksomhed vil finde det umuligt på effektiv måde at deltage i vedtagelsen af selskabsbeslutninger og at udøve indflydelse på selskabets drift.